《潞河秋风行送万三葆青归宜兴》
清代·齐召南

潞河一夜吹秋风，岸沙飞走旋转蓬。蒲帆百尺挂大舸，我友万子归江东。

万子江东何所住，云占林泉最幽处。荆溪一灯明玻璃，影写铜官万行树。

正趁橙黄橘绿时，鲈鱼入脍伴莼丝。初脱朝衫理游棹，秋来何地不相宜。

但惜声名满天下，一时史笔推班马。竟将著作老名山，握别人人泪盈把。

万子胸中故浩然，早看富贵等云烟。诸公叹息何为者，我自乡园乐静便。

家藏邺架高连屋，自来三径留松菊。尚书清德好诒谋，爱坐林边课耕读。

古称有子万事足，佳儿况是连城玉。即今十岁吟凤凰，馆阁耆儒多刮目。

此日携儿向潞河，一船明月照诗多。归去荆溪如见忆，莫忘尺素来京国。

作者简介：（1703—1768）浙江天台人，字次风，号琼台、息园。雍正七年副贡，乾隆元年，举博学鸿词，授检讨。与修《续文献通考》、《大清一统志》等书，累擢至礼部侍郎。旋以坠马伤病乞归。后以族人齐周华事株连被捕，夺职放归而卒。生平学术根底经史，尤精于史学，尝谓郦道元《水经注》明于西北而暗于东南，因撰《水道提纲》，另有《历代帝王年表》、《史汉功臣侯第考》、《后汉公卿表》、《宝纶堂文钞》、《赐砚堂诗》等。